Celostat je pomocný prístroj na pozorovanie Slnka. Skladá sa z hlavného a pomocného zrkadla. Rovina hlavného zrkadla sa otáča okolo polárnej osi neúplnej paralaktickej montáže polovičnou rýchlosťou zemskej rotácie, pretože pri otáčaní zrkadla odrazený zväzok svetelných lúčov sa otáča dvojnásobnou rýchlosťou. Z hlavného zrkadla sa slnečné lúče odrážajú na pomocné pevné zrkadlo, z ktorého možno lúče odraziť ľubovoľným smerom, obyčajne vodorovne (horizontálny celostat) alebo zvisle (vertikálny celostat, slnečná veža), do objektívu ďalekohľadu. Obraz Slnka získaný pomocou celostatu sa na rozdiel od obrazu získaného heliostatom počas pozorovania neotáča okolo svojho stredu.